**AMMATILLISEN KOULUTUKSEN TUTKINTOJÄRJESTELMÄN KEHITTÄMISEN OHJAUSRYHMÄN KOKOUS**

Aika tiistaina 12.3.2013 klo 12.05 – 14.05

Paikka opetus- ja kulttuuriministeriö, kokoushuone Venla B437, Meritullinkatu 1

Läsnä Mika Tammilehto, OKM, puheenjohtaja

Kirsi Kangaspunta, OKM, varapj. saapui klo 12.23, kohta 4

Mikko Heinikoski, STTK

Maarit Kallio-Savela, Suomen Kuntaliitto ry

Pasi Kankare, OPH

Kirsi Kuuttiniemi, Valtion työmarkkinalaitos

Veli-Matti Lamppu, Suomen Yrittäjät ry

Gun Marit Nieminen, YOAL ry

Kirsi Rasinaho, SAK

Jussi-Pekka Rode, SAKKI ry saapui klo 12.15, kohta 4, poistui klo 13.25, kohta 4

Markku Virtanen, TEM

Susanna Tauriainen, MTK ry

Inkeri Toikka, OAJ

Satu Ågren, EK

Seija Rasku, OKM, sihteeri

Piritta Väinölä, OKM

1. **Kokouksen avaus**

Puheenjohtaja Mika Tammilehto avasi kokouksen klo 12.05 ja toivotti osallistujat tervetulleeksi.

1. **Esityslistan hyväksyminen**

Esityslista hyväksyttiin kokouksen työjärjestykseksi.

1. **Edellisen kokouksen muistio**

Hyväksyttiin edellisen kokouksen muistio muutoksitta.

Satu Ågren EK:sta esitti kokousmuistion tarkastamisen yhteydessä huolensa siitä, että edellisessä kokouksessa tehty päätös (kohta 4), jonka mukaan tutkintorakenne-esityksiin ja niiden pohjalta tehtäviin päätöksiin palataan syksyllä 2013, kun TUTKE2-linjaukset ovat valmiit ja valmistelun yhteydessä on ehditty kuulla laajasti eri sidosryhmiä, hidastaa ammatillisten tutkintojen työelämälähtöistä kehittämistä. Kiinteistöalan tutkintotoimikunta on ollut yhteydessä Satu Ågreniin ja todennut, että sen esittämät muutokset kiinteistöalan ammatti- ja erikoisammattitutkintojen nimiin ovat alan kannalta tärkeitä ja kiireellisiä, joten ne tulisi tehdä pikaisesti.

1. **Ammatillisten tutkintojen kokonaisuus, muistioluonnoksen luvut I - V (liite)**

Käytiin läpi 13.2.2013 kokouksen linjausten pohjalta tehdyt muutokset Ammatillisten tutkintojen kokonaisuudesta -muistioluonnoksen lukuihin I – IV. Hyväksyttiin muutokset pääosin, mutta sovittiin, että täsmennetään vielä luvussa III olevaa ammatillisen perustutkinnon vaiheittaista suorittamista ja suoritetuista tutkinnon osista annettavaa todistusta koskevaa esitystä sekä luvussa IV olevaa tutkinnon pakollisiin osiin liittyvää esitystä ohjausryhmässä käydyn keskustelun pohjalta.

Käytiin läpi työryhmän esitykset ammatillisten perustutkintojen ja näyttötutkintona suoritettavien tutkintojen rakenteesta, pakollisuudesta ja valinnaisuudesta tutkinnoissa, tutkinnon perusteiden sisällöstä ja perusteiden valmisteluprosessista. Tehtiin seuraavat linjaukset jatkotyötä varten:

*Ammatillisten perustutkintojen rakentuminen*

Kannatettiin työryhmän esittämien vaihtoehtojen välimuotoa, joka on kuitenkin lähempänä vaihtoehtoa 2 kuin vaihtoehtoa 1. Sovittiin, että ammatillisena peruskoulutuksena suoritettavien ammatillisten perustutkintojen perusteiden rakentumisesta määrätään säädöksillä siten, että tutkinnot sisältävät nykyiseen tapaan vähintään 90 ov (myöhemmin ECVET- pisteet) ammatillisia tutkinnon osia, vähintään 20 ov ammattitaidon saavuttamiseksi tarpeellisia yhteisiä tutkinnon osia ja vähintään 10 ov vapaasti valittavia tutkinnon osia.

Lisäksi ohjausryhmä piti tärkeänä, että ammattitaidon saavuttamiseksi tarpeellisista yhteisistä tutkinnon osista säädetään tarkemmin, jotta voidaan varmistaa se, että kaikilla ammatillisen perustutkinnon suorittaneilla on alasta ja tutkinnosta riippumatta kaikilla toimialoilla tarvittavaa yhteistä osaamista ja yhtäläiset valmiudet elinikäiseen oppimiseen. Näitä valmiuksia tarvitaan jatko-opinnoissa ja silloin, kun vaihdetaan ammattia työuran aikana. Yhteisistä tutkinnon osista säätäminen edistää myös osaamisen tunnistamista ja tunnustamista ammatillisen peruskoulutuksen tutkinnon osien ja lukio-opintojen välillä. Ohjausryhmän näkemyksen mukaan TUTKE2-jatkovalmistelun aikana tulee selvittää mahdollisuus vähentää ammattitaidon saavuttamiseksi tarpeellisten tutkinnon osien sirpaleisuutta kokoamalla tällä hetkellä erilliset suppeat tutkinnon osat laajemmiksi temaattisiksi kokonaisuuksiksi. Ohjausryhmän mielestä on lisäksi tärkeää, että koulutuksen järjestäjät integroivat ammattitaidon saavuttamiseksi tarpeelliset yhteiset tutkinnon osat ammatillisiin tutkinnon osiin ammatilliseen perustutkintoon johtavaa koulutusta toteuttaessaan.

Ohjausryhmän näkemyksen mukaan näyttötutkintona suoritettavien tutkintojen rakenteesta päätetään tutkinnon perusteissa kuten nykyisin.

*Pakollisuus ja valinnaisuus tutkinnoissa*

Kannatettiin työryhmän esitystä. Sovittiin, että lisätään esitykseen maininta siitä, että Opetushallitus päättää tutkintojen perusteista.

*Perusteiden sisältö*

Kannatettiin työryhmän esitystä, mutta sovittiin, että muotoillaan perusteiden sisältöä yleisemmäksi ja täsmennetään muita määräyksiä koskevaa tekstiä hieman.

*Perusteiden valmisteluprosessi*

Kannatettiin työryhmän esityksiä. Sovittiin, että ammattitaitovaatimuksiltaan läheisten ja osaamisen kehittämisen kannalta toisiinsa kytkeytyvien tutkintojen yhteisen tarkastelun tavoitteeksi lisätään oikean osaamisen tason (tutkintotyypin) määrittäminen työelämän tarpeiden mukaisesti.

Sovittiin, että Seija Rasku muistioon ohjausryhmässä sovitut muutokset. Muistio kierrätetään sen jälkeen ohjausryhmällä kommentoitavana sähköpostitse ennen kuin se laitetaan TUTKE2:n nettisivuille kuulemistilaisuutta varten. Muokattu muistio lähetetään ohjausryhmälle to 14.3.2013. Kommentit tulee toimittaa mielellään pe 15.4., mutta viimeistään ma 18.3.2013 puoleen päivään mennessä. Muistiota tiivistetään kuulemistilaisuutta varten. Kuulemistilaisuuden aineisto laitetaan nettiin ma 18.3.2013 iltapäivällä.

1. **Alustava luonnos lakimuutoksista: laki ammatillisesta koulutuksesta 630/1998 ja laki ammatillisesta aikuiskoulutuksesta 631/1998**

Lakimuutosluonnosta ei ehditty käsitellä. Tästä syystä ohjausryhmä päätti, että ke 3.4.2013 kuulemistilaisuudessa kuullaan vain ammatillisten tutkintojen kokonaisuutta koskevista linjauksista.

1. **Seuraava kokous**

Seuraava kokous on to 18.4.2013 klo 12 – 14 opetus- ja kulttuuriministeriön kokoushuoneessa Väinämöinen.

1. **Muut asiat**

Muita asioita ei ollut.

1. **Kokouksen päättäminen**

Puheenjohtaja päätti kokouksen klo 14.05.

LIITE Ammatillisten tutkintojen kokonaisuudesta, luvut I – V (luonnos 18.3.2013, johon tehty ohjausryhmän 12.3.2013 kokouksessa sovitut muutokset)

JAKELU ohjausryhmän jäsenet